ΓΡΑΠΤΗ ΕΡΩΤΗΣΗ P-2521/98

υποβολή: Sirkka-Liisa Anttila (ELDR) προς την Επιτροπή

(28 Ιουλίου 1998)

Θέμα: Απώλεια κινήτρων για επιχειρηματική δραστηριότητα και φαινομενική καλλιέργεια στον τομέα της γεωργίας στη Φινλανδίας λόγω της Agenda 2000

Εάν εγκριθεί η πρόταση Agenda 2000, οι τιμές παραγωγού για τα σιτηρά θα μειωθούν κατά 20 %, για το βόειο κρέας κατά 30 % και για το γάλα κατά 15 %. Δεδομένου ότι οι τιμές παραγωγού στην αγορά δεν αναμένεται να επαρκούν έστω για την κάλυψη των εξόδων παραγωγής στο γεωργικό τομέα, η ανανεωτική αυτή προσπάθεια θα οδηγήσει στην αποκαλούμενη "φαινομενική" καλλιέργεια. Το συνολικό κόστος παραγωγής μιας εσοδείας ισούται με το άθροισμα των επιμέρους εξόδων κατά τη φάση παραγωγής της εσοδείας αυτής. Η αποδοτικότητα της παραγωγής ισούται με τη διαφορά του συνολικού κόστους παραγωγής από τα συνολικά έσοδα από αυτήν.

Σύμφωνα με επίσημους υπολογισμούς, το μέσο κόστος παραγωγής για την κριθή και τη βρώμη ανά κιλό παραχθέντος προϊόντος ανήλθε το 1996 σε 1,78 φινλανδικά μάρκα στα μικρότερα αγροκτήματα και σε 1,32 φινλανδικά μάρκα στα μεγαλύτερα. Το αντίστοιχο κόστος παραγωγής για τα προοριζόμενα για παραγωγή άρτου σιτηρά ανήλθε σε 2,10 και 1,63 φινλανδικά μάρκα. Οι υπολογισθείσες βάσει προτύπων καλλιέργειας τιμές αυτές αντιπροσωπεύουν τα πλέον αποδοτικά ως προς την εσοδεία αγροκτήματα. Σε ένα μέσο αγρόκτημα το κόστος παραγωγής είναι ακόμη υψηλότερο. Το κόστος παραγωγής του χοιρινού κρέατος, υπολογισμένο βάσει των ιδίων προτύπων, ανήλθε σε 11 και 20,67 φινλανδικά μάρκα. Μόνο το 18 % των αγροκτημάτων είναι σε θέση να παράγει χοιρινό κρέας με 11 φινλανδικά μάρκα το κιλό. Το κόστος παραγωγής του χοιρινού κρέατος ανέρχεται σε 14 φινλανδικά μάρκα στο 47 % των αγροκτημάτων. Τα υπόλοιπα αγροκτήματα παράγουν χοιρινό κρέας με 16-20,67 φινλανδικά μάρκα Σύμφωνα με τα σχετικά στατιστικά στοιχεία το κόστος παραγωγής του γάλακτος ανήλθε, το 1995, σε 3,54 φινλανδικά μάρκα ανά λίτρο.

Η κάλυψη των εξόδων παραγωγής των φινλανδών γεωργών είναι αδύνατη με τις μειωμένες σύμφωνα με τις απαιτήσεις της Agenda 2000 τιμές παραγωγού. Οι γεωργοί θα έπρεπε να δαπανήσουν για την παραγωγή τους τις επιδοτήσεις τους, γεγονός το οποίο θα εμείωνε τα έσοδά τους. Ο μεγαλύτερος κίνδυνος που απειλεί τη γεωργική παραγωγή στη Φινλανδία είναι η "φαινομενική" καλλιέργεια, η εξαφάνιση των κινήτρων για επιχειρηματική δραστηριότητα και εργασία στον τομέα. Κατά συνέπεια, απαραίτητη προϋπόθεση για την αποδοχή των μειώσεων των τιμών παραγωγού στο πλαίσιο της Agenda 2000 είναι η λήψη ειδικών μέτρων.

Ποια μέτρα προτίθεται να λάβει η Επιτροπή στο πλαίσιο της Agenda 2000 για τη συνέχιση της επιχειρηματικής δραστηριότητας και τη διατήρηση των κινήτρων για αυτήν στο γεωργικό τομέα στη Φινλανδία;

Απάντηση του κ. Fischler εξ ονόματος της Επιτροπής

(22 Σεπτεμβρίου 1998)

Η Επιτροπή συμφωνεί με την άποψη του Αξιότιμου Μέλους του Κοινοβουλίου όσον αφορά την πρόκληση που αποτελεί το Πρόγραμμα Δράσης 2000 για τους φινλανδούς γεωργούς. Οι γεωργοί αυτοί προσαρμόζονται ακόμη στην κοινή γεωργική πολιτική και πρέπει να αντιμετωπίσουν μία νέα σειρά προτεινόμενων μεταρρυθμίσεων.

Η εξέλιξη της φινλανδικής γεωργικής οικονομίας από την ένταξη και μετά είναι αξιοσημείωτη. Το κόστος παραγωγής μειώνεται, οι διαρθρώσεις των εκμεταλλεύσεων βελτιώνονται και η εξέλιξη των εισοδημάτων είναι θετική. Η απαισιόδοξη πρόβλεψη για δραματική παρακμή της γεωργίας δεν έγινε πραγματικότητα.

Τα ιδιαίτερα μειονεκτήματα που έχουν επιπτώσεις στους φινλανδούς γεωργούς πρέπει να αντιμετωπιστούν έτσι ώστε να εξασφαλιστεί η διατήρηση της βιώσιμης γεωργίας και των αγροτικών κοινοτήτων σε όλη την Ένωση. Το σημείο αυτό αναφέρεται ρητά στην πρόταση για το Πρόγραμμα Δράσης 2000(1) (εισαγωγή, μέρος 3):

"'Για αιώνες η γεωργία στην Ευρώπη είχε πολλαπλές λειτουργίες στην οικονομία και στο περιβάλλον και διαδραμάτισε σημαντικό ρόλο στην κοινωνία και στην φροντίδα της γης. Για το λόγο αυτό έχει ζωτική σημασία, όπως αναφέρεται στα συμπεράσματα του Ευρωπαϊκού Συμβουλίου στο Λουξεμβούργο τον Δεκέμβριο του 1997, να αναπτυχθεί στην Ευρώπη η πολυλειτουργική γεωργία, συμπεριλαμβανομένων και των περιοχών που αντιμετωπίζουν ιδιαίτερες δυσκολίες. Σε σχέση με το πρόγραμμα Δράσης 2000 και την εφαρμογή του, θα χρειαστεί να ληφθεί μέριμνα για να χορηγηθεί η κατάλληλη αντιστάθμιση για τους φυσικούς περιορισμούς και μειονεκτήματα'."

Όπως και κατά το παρελθόν, η Επιτροπή θα συνεχίσει να βοηθά τους φινλανδούς γεωργούς, ώστε να επιτευχθεί η αίσια ενσωμάτωσή τους και για να τους βοηθήσει να επωφεληθούν από όλες τις ευκαιρίες που τους παρέχονται από την εξέλιξη της Κοινότητας και τις παγκόσμιες γεωργικές αγορές.

(1) COM(98)158 τελικό.